《闻蝉十二韵》
唐代·许棠

造化生微物，常能应候鸣。初离何处树，又发去年声。

未蜕唯愁何，才飞似解惊。闻来邻海徼，恨起过边城。

骚屑随风远，悠扬类雪轻。报秋凉渐至，嘶月思偏清。

互默疑相答，微摇似欲行。繁音人已厌，朽壳蚁犹争。

朝士严冠饰，宫嫔逞鬓名。乱依西日噪，多引北归情。

筱露凝潜吸，蛛丝忽迸萦。此时吟立者，不觉万愁生。

作者简介：许棠（生卒年不详），字文化，唐代诗人。咸通十二年，进士及第，曾为江宁丞。后辞官，潦倒以终，为“咸通十哲”之一。